เตือนปี'58บาทผันผวน
ธปท.แนะเอกชนซื้อป้องกันความเสี่ยงอัตราแลกเปลี่ยน คาดผันผวนตลอดปี
29 ต.ค. 2565

ธปท.แนะเอกชนซื้อป้องกันความเสี่ยงอัตราแลกเปลี่ยน คาดผันผวนตลอดปี
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ในปีหน้าตลาดการเงินโลกจะผันผวนอย่างมาก จากความแตกต่างของนโยบายการเงินกลุ่มประเทศเศรษฐกิจหลัก สหรัฐอเมริกามีโอกาสที่จะขึ้นดอกเบี้ย ในขณะที่ญี่ปุ่นและยุโรป จะผ่อนคลายอัตราดอกเบี้ยต่อไป
"เงินทุนจะไหลกลับไปสหรัฐ แต่จะไหลออกจากญี่ปุ่นและยุโรปไปประเทศที่มีเศรษฐกิจดีกว่า ไทยมีทุนสำรองระหว่างประเทศสูงรองรับความผันผวนของค่าเงินได้ แต่ขอแนะนำให้ผู้ส่งออกและนำเข้าซื้อป้องกันความเสี่ยงอัตราแลกเปลี่ยน" นายประสาร กล่าว
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธปท. กล่าวว่า สาเหตุที่ค่าเงินบาทและสกุลเงินในภูมิภาคเมื่อวันที่ 8 ธ.ค. อ่อนค่าลงเร็ว ทำสถิติอ่อนค่าสุดรอบ 1 ปี  เพราะตลาดคาดการณ์ว่าธนาคารกลางสหรัฐอาจปรับดอกเบี้ยขึ้นเร็ว เพราะเศรษฐกิจฟื้นตัว แต่จากการติดตามของ ธปท. พบว่าการซื้อขายเงินตราต่างประเทศยังปกติ ส่วนใหญ่เป็นการออกจากตลาดพันธบัตรของนักลงทุนต่างชาติ
สำหรับเงินบาท วันที่ 8 ธ.ค. เปิดตลาดที่ 33.04-33.05 บาท/เหรียญสหรัฐ อ่อนค่าลงไปแตะระดับ 33.11 บาท/เหรียญสหรัฐ ตามทิศทางของค่าเงินภูมิภาคอื่นๆ
นายศุภวุฒิ สายเชื้อ กรรมการผู้จัดการ หัวหน้าสายงานวิจัย บริษัทหลักทรัพย์ ภัทร กล่าวว่า ค่าเงินบาทในปี 2558 จะอ่อนค่าลงถึง 34 บาท/เหรียญสหรัฐ คาดว่า ธปท.จะไม่เข้าไปแทรกแซงค่าเงิน เพราะตอนนี้เงินเฟ้ออยู่ในระดับต่ำ
นายกอบสิทธิ์ ศิลปชัย ผู้บริหารงานวิจัยเศรษฐกิจและตลาดทุน ธนาคารกสิกรไทย กล่าวว่า ประเทศไทยได้รับผลกระทบน้อยจากค่าเงินที่อ่อนตัวลง เพราะมีหนี้ต่างประเทศ แต่อาจได้ รับผลกระทบทางอ้อมจากปัญหาการขาดดุลบัญชีเดินสะพัด